RÅDETS FORORDNING (EF) Nr. 120/97 af 20. januar 1997 om ændring af forordning (EØF) nr. 259/93 om overvågning af og kontrol med overførsel af affald inden for, til og fra Det Europæiske Fællesskab

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3),

under henvisning til Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab (4), særlig artikel 16, og

ud fra følgende betragtninger:

Fællesskabet har været part i Basel-konventionen om kontrol med grænseoverskridende overførsel af farligt affald og bortskaffelsen heraf siden den 7. februar 1994;

på anden konference mellem parterne i Basel-konventionen vedtoges enstemmigt beslutning II/12 om øjeblikkeligt at forbyde al udførsel af farligt affald, der er bestemt til bortskaffelse, fra OECD- til ikke-OECD-lande og, senest fra den 1. januar 1998, at forbyde al udførsel af farligt affald, der er bestemt til genanvendelse eller nyttiggørelse, fra OECD- til ikke-OECD-lande;

på tredje konference mellem parterne i Basel-konventionen vedtoges enstemmigt beslutning III/1 om at ændre konventionen for at forbyde al udførsel af farligt affald, der er bestemt til bortskaffelse, fra stater, der er opført på listen i konventionens bilag VII til stater, der ikke er opført på listen, og fra den 1. januar 1998 at forbyde al udførsel af farligt affald som omhandlet i konventionens artikel 1, stk. 1, litra a), der er bestemt til nyttiggørelse, fra stater, der er opført på listen i konventionens bilag VII, til stater, der ikke er opført på denne liste;

fællesskabsdefinitionerne af farligt affald svarer i øjeblikket ikke fuldstændig til definitionerne i Basel-konventionen, hvilket vil kunne give anledning til, at affald, der er omfattet af eksportforbud efter Basel-konventionen, alligevel udføres fra Fællesskabet. Det er derfor nødvendigt at tilpasse fællesskabsdefinitionerne og EF-listerne, så der bliver overensstemmelse;

det er nødvendigt at affatte bilag V til forordning (EØF) nr. 259/93, så det kommer til at omfatte farligt affald, der er omfattet af Basel-konventionens eksportforbud;

Kommissionen bør senest den 1. januar 1998 revidere og ændre nævnte bilag V for fuldt ud at tage hensyn til affald, der er opført på den liste over affald, der er vedtaget i overensstemmelse med artikel 1, stk. 4, i Rådets direktiv 91/689/EØF af 12. december 1991 om farligt affald (5), samt til enhver liste over affald, der efter Basel-konventionen betegnes som farligt; endvidere bør udførsel med henblik på nyttiggørelse af affald opført på listen i nævnte bilag V, bortset fra udførsel til lande, der er omfattet af OECD-beslutningen, forbydes fra 1. januar 1998;

det kan blive nødvendigt fra tid til anden at revidere og ændre nævnte bilag V for at gennemføre beslutninger vedtaget af parterne i Basel-konventionen om, hvilket affald der efter konventionen bør betegnes som farligt;

parterne opfordres til at samarbejde og bestræbe sig aktivt på at sikre, at beslutning II/12/ og III/1 vedtaget af konferencerne mellem parterne i Basel-konventionen gennemføres effektivt;

med hensyn til affald bestemt til bortskaffelse er al udførsel af denne form for affald til ikke-OECD-lande allerede forbudt i henhold til artikel 14 i forordning (EØF) nr. 259/93; i henhold til artikel 18 i samme forordning er al udførsel af affald til AVS-stater forbudt;

nævnte forordning indeholder ikke i sin nuværende form bestemmelser om totalt forbud mod udførsel til ikke-OECD-lande af farligt affald, der er bestemt til genanvendelse eller nyttiggørelse;

den pågældende forordning bør derfor ændres -

UDSTEDT FØLGENDE FORORDNING:

Artikel 1

Artikel 16, stk. 1, i forordning (EØF) nr. 259/93 affattes således:

»1. Al udførsel med henblik på nyttiggørelse af affald, der er opført i bilag V, er forbudt bortset fra udførsel til:

a) lande, der er omfattet af OECD-beslutningen

b) andre lande:

- der er parter i Basel-konventionen, og/eller med hvilke Fællesskabet eller Fællesskabet og dets medlemsstater har indgået bilaterale, multilaterale eller regionale aftaler eller ordninger i overensstemmelse med artikel 11 i Basel-konventionen og stk. 2 i nærværende artikel. Al udførsel af denne art forbydes imidlertid fra den 1. januar 1998

- med hvilke individuelle medlemsstater forud for denne forordnings anvendelsesdato har indgået bilaterale aftaler og ordninger, når disse er forenelige med fællesskabsretten og i overensstemmelse med artikel 11 i Basel-konventionen og stk. 2 i nærværende artikel. Kommissionen skal underrettes om disse aftaler og ordninger inden tre måneder efter denne forordnings anvendelsesdato eller efter aftalernes eller ordningernes anvendelsesdato afhængigt af, hvilken dato der er den tidligste, og udløber, når aftaler eller ordninger indgås i overensstemmelse med første led. Al udførsel af denne art forbydes imidlertid fra den 1. januar 1998.

Efter proceduren i artikel 18 i direktiv 75/442/EØF reviderer og ændrer Kommissionen snarest og senest inden den 1. januar 1998 bilag V til nærværende forordning, idet den fuldt ud tager hensyn til affald, der er opført på den liste over affald, som er vedtaget efter artikel 1, stk. 4, i Rådets direktiv 91/689/EØF af 12. december 1991 om farligt affald (*) og på enhver liste over affald, der efter Basel-konventionen betegnes som farligt.

Senere revision og ændring af bilag V gennemføres efter samme procedure. Kommissionen reviderer navnlig bilaget for at gennemføre beslutninger vedtaget af parterne i Basel-konventionen om, hvilket affald der efter konventionen bør betegnes som farligt, samt for at ændre den liste over affald, der er vedtaget efter artikel 1, stk. 4, i direktiv 91/689/EØF.

(*) EFT nr. L 377 af 31. 12. 1991, s. 20. Direktivet er ændret ved direktiv 94/31/EF (EFT nr. L 168 af 2. 7. 1994, s. 28).«

Artikel 2

Følgende nye bilag V indsættes i forordning (EØF) nr. 259/93:

»BILAG V

Affald opført på listen i bilag III til denne forordning.

Affald opført på listen i bilag IV til denne forordning.«

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. januar 1997.

På Rådets vegne

J. VAN AARTSEN

Formand

(1) EFT nr. C 164 af 30. 6. 1995, s. 8.

(2) EFT nr. C 18 af 22. 1. 1996, s. 18.

(3) Europa-Parlamentets udtalelse af 16. januar 1996 (EFT nr. C 32 af 5. 2. 1996, s. 32), Rådets fælles holdning af 28. maj 1996 (EFT nr. C 219 af 27. 7. 1996, s. 19) og Europa-Parlamentets afgørelse af 18. september 1996 (EFT nr. C 320 af 28. 10. 1996, s. 75).

(4) EFT nr. L 30 af 6. 2. 1993, s. 1. Forordningen er ændret ved Kommissionens beslutning 94/721/EF (EFT nr. L 288 af 9. 11. 1994, s. 36).

(5) EFT nr. L 377 af 31. 12. 1991, s. 20. Direktivet er ændret ved direktiv 94/31/EF (EFT nr. L 168 af 2. 7. 1994, s. 28).